[pic] | IL-KUMMISSJONI TAL-KOMUNITAJIET EWROPEJ | Brussel 4.11.2009 KUMM(2009)614 finali GREEN PAPER L-interkonnessjoni tar-reġistri kummerċjali {SEG(2009) 1492} GREEN PAPER L-interkonnessjoni tar-reġistri kummerċjali (Test b'rilevanza għaż-ŻEE) 1. DAħLA Il-kriżi finanzjarja attwali enfasizzat għal darba oħra l-importanza tat-trasparenza fis-swieq finanzjarji. Fil-kuntest tal-miżuri għall-irkupru finanzjarju[1], it-titjib fl-aċċess għal informazzjoni aġġornata u uffiċjali dwar il-kumpaniji jista' jidher bħala mezz li jistabbilixxi mill-ġdid il-kunfidenza fis-swieq kollha madwar l-Ewropa. F'dan ir-rigward, ir-reġistri kummerċjali[2] għandhom rwol essenzjali; jirreġistraw, jeżaminaw u jaħżnu informazzjoni dwar il-kumpaniji, bħalma hi informazzjoni dwar il-forma legali ta' kumpanija, is-sede u r-rappreżentanti legali tagħha, u jagħmlu din l-informazzjoni disponibbli għall-pubbliku. Jistgħu joffru wkoll servizzi oħra, li jistgħu jvarjaw minn pajjiż għall-ieħor. Il-leġiżlazzjoni Ewropea tistipula l-istandards minimi tas-servizzi ewlenin[3]; b'mod partikolari mill-1 ta' Jannar 2007, l-Istati Membri huma obbligati li jżommu reġistri kummerċjali elettroniċi[4]. Madankollu, fl-Ewropa, ir-reġistri kummerċjali joperaw fuq bażi nazzjonali jew reġjonali: jaħżnu biss informazzjoni dwar il-kumpaniji rreġistrati fit-territorju (pajjiż jew reġjun) fejn huma kompetenti. In-negozji, iktar ma jmorru iktar qed jespandu lil hinn mill-fruntieri nazzjonali billi jużaw l-opportunitajiet offruti mis-Suq Uniku. Gruppi transkonfinali kif ukoll għadd kbir ta' operazzjonijiet ta’ ristrutturar, bħalma huma l-fużjonijiet u d-diviżjonijiet jinvolvu kumpaniji minn Stati Membri differenti tal-UE. Barra minn hekk, tul l-aħħar għaxar snin il-każistika tal-Qorti Ewropea tal-Ġustizzja[5] għamlitha possibbli għan-negozji li jiġu rreġistrati fi Stat Membru filwaqt li jmexxu parti mill-attività tagħhom jew kollha kemm hi fi Stat Membru ieħor. Iktar ma jmur, it-talba għall-aċċess għall-informazzjoni dwar il-kumpaniji qiegħda tiżdied f'kuntest transkonfinali, kemm għall-finijiet kummerċjali u kemm sabiex l-aċċess għall-ġustizzja ikun iffaċilitat. Madankollu, filwaqt li l-informazzjoni uffiċjali dwar il-kumpaniji hija faċilment disponibbli fil-pajjiż fejn dawn ikunu ġew irreġistrati, il-fatt li wieħed jista' jkollu aċċess għall-istess informazzjoni minn Stat Membru ieħor jista' jkun imfixkel minħabba ostakli tekniċi jew lingwistiċi[6]. F'dawn iċ-ċirkustanzi, huwa neċessarju li l-aċċess transkonfinali għal informazzjoni uffiċjali u affidabbli dwar il-kumpaniji jkun iffaċilitat għall-kredituri, is-sieħba fin-negozju u l-konsumaturi sabiex ikun żgurat li jkun hemm livell xieraq ta' trasparenza u ċertezza legali fis-swieq madwar l-UE kollha. Sabiex jintlaħaq dan, il-kooperazzjoni transkonfinali tar-reġistri kummerċjali hija indispensabbli. Barra minn hekk, l-operazzjonijiet bħalma huma l-fużjonijiet jew it-trasferimenti tas-sede f'livell transkonfinali u l-istabbiliment tal-fergħat fi Stati Membri oħra għamlu l-kooperazzjoni ta' kuljum bejn l-awtoritajiet nazzjonali, reġjonali u lokali u/jew tar-reġistri kummerċjali neċessarja. Il-kooperazzjoni tagħhom mill-qrib tagħti spinta lill-proċeduri u ttejjeb iċ-ċertezza legali. Kooperazzjoni effiċjenti transkonfinali bejn ir-reġistri mhijiex biss essenzjali għall-funzjonament bla xkiel tas-Suq Uniku. Tnaqqas b'mod sinifikanti l-ispejjeż li jġarrbu l-kumpaniji li joperaw f'livell transkonfinali. Il-Grupp ta' Livell Għoli ta' Partijiet Interessati Indipendenti dwar l-Ostakli Amministrattivi identifikaw l-aċċess transkonfinali ffaċilitat permezz ta' mezzi elettroniċi għal informazzjoni kummerċjali bħala mezz li jiffaċilita l-attivitajiet ekonomiċi li jitwettqu f'livell transkonfinali. B'referenza għall-iffrankar possibbli li jlaħħaq għal EUR 161 miljun fir-rigward ta' ċerti obbligi li joħorġu mill-Ħdax-il Direttiva dwar il-Liġi tal-Kumpaniji (Nru 89/666/KEE), l-esperti kienu qed jappoġġaw bis-sħiħ il-fatt li tinkiseb interoperabbiltà bejn ir-reġistri tal-kumpaniji madwar l-Ewropa[7]. Madankollu, il-kooperazzjoni volontarja li teżisti bejn ir-reġistri kummerċjali mhijiex biżżejjed. Hemm il-ħtieġa għal kooperazzjoni mtejba bejniethom. Hemm għodod u inizjattivi – bħalma huma r-Reġistru Kummerċjali Ewropew (l-EBR), il-proġett dwar il-Ġustizzja elettronika jew is-Sistema ta' Informazzjoni tas-Suq Intern (IMI) – li jistgħu jippromwovu iktar l-infurzar ta' dan il-qafas legali, jiffaċilitaw il-komunikazzjoni bejn ir-reġistri kompetenti u jtejbu t-trasparenza u l-kunfidenza fis-suq. Din il-Green Paper tiddeskrivi l-qafas legali eżistenti u tqis mogħdijiet possibbli li jistgħu jwasslu għal aċċess aħjar għal inforamzzjoni dwar in-negozji madwar l-UE u applikazzjoni iktar effettiva tad-direttivi dwar il-liġi tal-kumpaniji. 2. Għalfejn hija meħtieġa l-kooperazzjoni mtejba bejn ir-reġistri kummerċjali? L-interkonnessjoni tar-reġistri kummerċjali sservi għal żewġ raġunijiet li għalkemm differenti għandhom x'jaqsmu ma' xulxin. - Aċċess għal informazzjoni – in-netwerk tar-reġistri kummerċjali Li wieħed jiffaċilita l-aċċess għal informazzjoni dwar il-kumpaniji lil hinn mill-fruntieri jżid it-trasparenza fis-Suq Uniku, itejjeb il-protezzjoni tal-azzjonisti u l-partijiet terzi u jgħin sabiex jistabbilixxi mill-ġdid il-kunfidenza fis-swieq. Id-dħul fis-seħħ tal-emenda tal-2003 għall-Ewwel Direttiva dwar il-Liġi tal-Kumpaniji (Nru 2003/58/KE) li introduċiet ir-reġistri kummerċjali elettroniċi fl-Istati Membri mill-1 ta' Jannar 2007 ħeġġet b'mod sinifikanti, l-aċċess għall-informazzjoni f'livell transkonfinali. Madankollu ċ-ċittadini u n-negozji xorta waħda għadhom ifittxu f'mill-inqas 27 reġistru sabiex jiġbru l-informazzjoni rilevanti dwar il-kumpaniji. Saħansitra anke jekk ir-reġistri jkunu disponibbli fuq l-internet, il-partijiet interessati jkollhom jiffaċċjaw lingwi, kundizzjonijiet għat-tiftix u strutturi li jkunu differenti minn ta' xulxin. Punt wieħed ta' aċċess għal informazzjoni kummerċjali dwar il-kumpaniji kollha Ewropej jista' jiffranka l-ħin u l-ispejjeż lin-negozji. Għalhekk huwa l-mument opportun li wieħed jaħseb dwar il-passi li jmiss f'dan il-proċess. L-ewwel u qabel xejn, l-Istati Membri kollha għandhom jipparteċipaw fil-kooperazzjoni u fit-teħid tad-deċiżjonijiet dwar it-termini u l-kundizzjonijiet tagħha. Għandu jkun possibbli li wieħed ikollu aċċess għal informazzjoni affidabbli dwar il-kumpaniji fl-Istati Membri kollha, preferebbilment fil-lingwi uffiċjali kollha tal-UE. Għandu jkun possibbli wkoll li wieħed ifittex informazzjoni dwar kumpanija jew grupp ta' kumpaniji li jkunu attivi fi Stati Membri differenti mingħajr ma jkollhom aċċess għar-reġistri nazzjonali jew reġjonali rilevanti wieħed wieħed. Il-kwalità tas-servizz għandha tkun tal-istess livell madwar l-UE kollha. - Kooperazzjoni dwar ir-reġistri kummerċjali fi proċeduri transkonfinali It-tieni raġuni tal-interkonnessjoni tar-reġistri kummerċjali hija sabiex tissaħħaħ il-kooperazzjoni fil-każ ta' proċeduri transkonfinali, bħalma huma l-fużjonijiet transkonfinali, it-trasferimenti tas-sede jew il-proċeduri ta' insolvenza f'livell transkonfinali. Kooperazzjoni transkonfinali ta' dan it-tip hija meħtieġa minn bosta strumenti tal-liġi tal-kumpaniji, kif jidher fil-kaxxa nru 1. Kaxxa Nru 1 – Strumenti tal-Liġi tal-Kumpaniji u l-kooperazzjoni bejn ir-reġistri kummerċjali Il-kooperazzjoni transkonfinali tar-reġistri kummerċjali hija meħtieġa, b'mod espliċitu, mid-Direttiva dwar il-fużjonijiet transkonfinali[8] u mill-Istatuti ta' Kumpanija Ewropea (SE)[9] u għal Soċjetà Kooperattiva Ewropea (SCE)[10]. Dawn id-dispożizzjonijiet iħaffu l-proċeduri tar-reġistrazzjoni u konsegwentament iżidu ċ-ċertezza legali billi jiżguraw li r-reġistri kummerċjali kompetenti jinnotifikaw direttament lil xulxin dwar ċerti azzjonijiet li jieħdu[11]. Il-kuntatt dirett bejn ir-reġistri ffaċilita wkoll l-iskambju tal-informazzjoni u għalhekk jiżgura li l-partijiet interessati fi Stati Membri oħra jkunu infurmati aħjar. Barra minn hekk, ir-rekwiżiti tal-iżvelar rigward il-friegħi miftuħa fi Stat Membru ieħor (stabbiliti fil-Ħdax-il Direttiva dwar il-Liġi tal-Kumpaniji (89/666/KEE)) fil-prattika, irendu l-kooperazzjoni tar-reġistri kummerċjali indispensabbli. Id-Direttiva teħtieġ li l-kumpaniji jiżvelaw għadd ta' dettalji u dokumenti meta jiftħu fergħa fi Stat Membru ieħor. Dan l-iżvelar għandu jsir fil-lingwa tal-pajjiż fejn il-fergħa tkun irreġistrata, sabiex il-partijiet terzi jkunu infurmati aħjar. Komunikazzjoni diretta bejn ir-reġistri kummerċjali hija neċessarja sabiex ikun ikkontrollat jekk id-dejta rilevanti hijiex korretta u aġġornata u għalhekk sabiex jitħarsu l-interessi tal-kredituri u l-konsumaturi li jkunu f'kuntatt mal-fergħa. Fl-aħħar, ladarba jiġi adottat l-Istatut ta' Kumpanija Privata Ewropea (SPE)[12], l-għadd ta' każijiet li jeħtieġu kooperazzjoni transkonfinali jista' jiżdied b'mod sinifikanti. L-SPE tista' tipprovdi l-intrapriżi żgħar u ta' daqs medju (SMEs) bi strument sempliċi u flessibbli sabiex jespandu n-negozju tagħhom fis-Suq Uniku. Għalhekk, huwa neċessarju li jiżguraw li jkun hemm aċċess faċli għal informazzjoni uffiċjali dwar dawn il-kumpaniji li huma attivi f'bosta Stati Membri. F'dan ir-rigward, l-awtoritajiet kompetenti u/jew ir-reġistri kummerċjali għandhom ikunu identifikabbli b'mod ċar u sikur, mezzi stabbiliti minn qabel għandhom ikunu disponibbli għall-komunikazzjoni bejniethom. Dan għandu jaċċellera l-proċeduri transkonfinali u jżid iċ-ċertezza legali. Se jikkontribwixxi wkoll sabiex jittaffa l-piż amministrattiv fuq il-kumpaniji. Barra minn hekk, il-Ħdax-il Direttiva dwar il-Liġi tal-Kumpaniji (89/666/KEE) tistipula lista ta' informazzjoni li l-kumpaniji għandhom jirreġistraw meta jiftħu fergħa fi Stat Membru ieħor. Madankollu, il-kumpaniji ħafna drabi jonqsu milli jaġġornaw din l-informazzjoni. Dan in-nuqqas jista' jkollu konsegwenzi kritiċi b'mod partikolari meta r-reġistru tal-fergħa ma jkunx innotifikat dwar ix-xoljiment tal-kumpanija u konsegwentament ir-reġistru jipprovdi informazzjoni qarrieqa lill-partijiet terzi. Ir-reġistru kummerċjali tal-fergħa għandu għalhekk ikun aġġornat regolari u b'mod awtomatiku dwar il-bidliet l-iktar rilevanti fl-istatus tal-kumpanija. Bidla bħal din għandha l-potenzjal ukoll li tnaqqas l-obbligi ta' sottomissjonijiet u għalhekk ittaffi l-piż amministrattiv fuq il-kumpaniji. Kooperazzjoni mtejba bejn ir-reġistri kummerċjali tista' tkun ta' benefiċċju fir-rigward tas-sinerġiji potenzjali dwar l-iżvelar tal-informazzjoni dwar il-kumpaniji minn korpi oħra. Pereżempju, sabiex tittejjeb it-trasparenza tas-swieq finanzjarji, id-Direttiva dwar it-Trasparenza[13] fiha għadd ta' dispożizzjonijiet sabiex ikun żgurat li l-investituri jkollhom aċċess għal informazzjoni finanzjarja affidabbli dwar l-emittenti li t-titoli tagħhom huma ammessi għall-kummerċ f'suq regolat. Inter alia , titlob li informazzjoni bħal din tkun disponibbli għall-pubbliku fl-hekk imsejħin mekkaniżmi maħtura uffiċjalment għall-ħżin ċentrali tal-informazzjoni regolata. In-netwerk elettroniku ta' mekkaniżmi maħtura uffiċjalment għandu l-potenzjal sabiex itejjeb id-disponibbiltà tal-informazzjoni finanzjarja dwar il-kumpaniji kwotati madwar l-Ewropa[14]. Fil-perjodu ta' żmien itwal, jista' jkun previst punt wieħed ta' aċċess għall-informazzjoni legali kollha (maħżuna fir-reġistri kummerċjali) u għall-informazzjoni finanzjarja (maħżuna fil-mekkaniżmi ta' ħżin imsemmijin hawn fuq) dwar il-kumpaniji reġistrati. Il-kooperazzjoni mtejba bejn ir-reġistri kummerċjali għandha tikkontribwixxi wkoll għal ħidma effiċjenti u effikaċi ta' proċeduri ta' insolvenza f'livell transkonfinali, skont l-għan stabbilit permezz tar-Regolament dwar il-Proċeduri ta' Falliment (1346/2000/KE)[15]. 3. Mekkaniżmi ta' kooperazzjoni eżistenti 3.1. Mekkaniżmi ta' kooperazzjoni eżistenti bejn ir-reġistri kummerċjali Il-ħtieġa għall-kooperazzjoni transkonfinali tar-reġistri kummerċjali kienet identifikata kważi sentejn ilu, li wasslet għat-tnedija tal-hekk imsejħa inizjattiva tar-Reġistru Ewropew tan-Negozju (EBR). Dan kien proġett volontarju mwettaq mir-reġistri kummerċjali bl-appoġġ tal-Kummissjoni Ewropea (ara l-kaxxa nru 2). Kaxxa Nru 2 - Ir-Reġistru Ewropew tan-Negozju (EBR) L-EBR[16] tnieda bħala inizjattiva bejn ir-reġistri kummerċjali u llum il-maġġoranza tar-reġistri tal-UE jipparteċipaw fih. Bħalissa, jgħaqqad reġistri minn 18-il Stat Membru[17] u sitt ġuriżdizzjonijiet oħra Ewropej[18],[19]. L-EBR huwa netwerk ta' reġsitri kummerċjali li l-objettiv tiegħu hu li joffri informazzjoni affidabbli dwar il-kumpaniji madwar l-Ewropa kollha. Jippermetti li ċ-ċittadini, in-negozji u l-awtoritajiet pubbliċi jfittxu isem ta' kumpanija jew, f'ċerti pajjiżi, persuni naturali fir-reġistri kummerċjali kollha li huma membri tal-EBR billi jibagħtu mistoqsija waħda fil-lingwa tagħhom. Bħar-riżultat li joħroġ mit-tiftixa, l-informazzjoni mitluba ssir disponibbli fil-lingwa li fiha tkun saret il-mistoqsija. L-aspetti legali tat-trasmissjoni tad-dejta fin-netwerk u b'mod partikolari l-protezzjoni tad-dejta personali huma rregolati mil-liġi nazzjonali, inkluż id-dispożizzjonijiet li jimplimentaw ir-regoli dwar il-protezzjoni tad-dejta tal-Komunità[20]. Il-parteċipazzjoni fin-netwerk tal-EBR hija volontarja għar-reġistri u titwettaq fuq bażi kuntrattwali (Ftehim dwar il-Kondiviżjoni tal-Informazzjoni). Ir-Reġistru Ewropew tan-Negozju adotta wkoll il-forma ta' Gruppi Ewropej b’Interess Ekonomiku (GEIE)[21], madankollu, minħabba speċifiċitajiet ta' ċerti liġijiet nazzjonali, mhux ir-reġsitri kollha huma awtorizzati jieħdu sehem fih. Għal deskrizzjoni iktar dettaljata ta' dan il-proġett ara r-Rapport ta' Progress li huwa mehmuż ma' din il-Green Paper. Il-kooperazzjoni tal-EBR għandha, għalhekk, xi limitazzjonijiet. L-ewwel nett, filwaqt li n-natura informali tal-kooperazzjoni tal-EBR ikkontribwixxiet għall-flessibbiltà tiegħu, dan wera sfidi sinifikanti għall-espansjoni tan-netwerk li, b'konsegwenza, huwa proċess twil ħafna. Barra minn hekk, la l-EBR u lanqas ir-reġistri kummerċjali rilevanti, b'mod partikolari dawk li huma ffinanzjati mill-fondi pubbliċi, ma għandhom aċċess għal fondi biżżejjed sabiex iħaffu l-ħolqien ta' netwerk li jkopri l-Istati Membri kollha. It-tieni nett, il-kooperazzjoni tal-EBR hija limitata għall-aċċess transkonfinali li jiffaċilita l-informazzjoni dwar il-kumpaniji (l-ewwel objettiv deskritt fit-taqsima 2) imma ma tindirizzax il-kwistjoni tal-kooperazzjoni bejn reġistru u ieħor fil-proċeduri transkonfinali (it-tieni objettiv deskritt fit-taqsima 2). Dan wassal lis-sieħba tal-EBR sabiex ivaraw inizjattiva dwar ir-riċerka, il-parti l-kbira tagħha ffinanzjata mill-Kummissjoni Ewropea, sabiex tħeġġeġ l-interkonnessjoni bejn ir-reġistri (Interoperabilità tar-Reġistri Kummerċjali Madwar l-Ewropa – BRITE) [22]. L-objettivi tal-proġett BRITE li ntemm f'Marzu 2009 kienu li dan jiżviluppa u jimplimenta mudell ta' interoperabilità avvanzata u innovattiva, pjattaforma ta' servizzi tal-ICT u strument ta' tmexxija għar-reġistri kummerċjali sabiex jikkomunika madwar l-UE, li jiffoka b'mod partikolari fuq każijiet ta' trasferimenti ta' sede u fużjonijiet f'livell transkonfinali u kontroll aħjar tal-fergħat ta' kumpaniji rreġistrati fi Stati Membri oħra. Madankollu, il-proġett BRITE kien proġett ta' riċerka u għalhekk ir-riżultati li ħarġu minnu kienu implimentati biss fi ftit Stati Membri sabiex jittestjaw il-funzjonalità tiegħu. Minn meta spiċċat il-fażi tal-proġett bdiet diskussjoni bejn l-Istati Membri li pparteċipaw dwar l-użu ġejjieni tar-riżultati li ħarġu mill-proġett. F'Novembru 2009[23], se jiġi ppreżentat pjan strateġiku li jħares 'il quddiem dwar kif wieħed jiżgura bl-aqwa mod il-manutenzjoni ta' u kif wieħed jirregola r-responsabbiltà għat-twettiq tas-servizzi li jkunu previsti bħala segwitu tal-proġett BRITE. 3.2. Għodod u inizjattivi oħra: l-IMI u l-Ġustizzja elettronika (e-Justice) Safejn il-mekkaniżmi tal-kooperazzjoni eżistenti ma jkunux biżżejjed sabiex ikunu indirizzati l-ħtiġijiet tal-kooperazzjoni mtejba, huwa għaqli li wieħed jesplora għodod u inizjattivi oħra - bħalma hija s-Sistema ta' Informazzjoni tas-Suq Intern (IMI) jew il-proġett tal-Ġustizzja elettronika – li jistgħu jħeġġu iktar l-infurzar ta' dan il-qafas legali u jtejbu it-trasparenza fis-suq[24]. Is- Sistema ta' Informazzjoni tas-Suq Intern (IMI) hija strument li jtejjeb il-kooperazzjoni amministrattiva bejn l-Istati Membri sabiex il-leġiżlazzjoni tas-Suq Intern titħaddem aħjar. F'Marzu 2006, l-Istati Membri approvaw proposta sabiex tkun żviluppata l-IMI li, f'dan l-istadju, tintuża sabiex tiġi infurzata d-Direttiva dwar il-Kwalifiki Professjonali[25]. Minn tmiem l-2009[26] għandha tappoġġa wkoll l-infurzar tad-Direttiva dwar is-Servizzi[27]. (ara l-kaxxa nru 3). Kaxxa Nru 3 - Is-Sistema ta' Informazzjoni tas-Suq Intern (IMI). L-IMI hija applikazzjoni sikura msejsa fuq l-internet imħaddma mill-Kummissjoni. Huwa netwerk magħluq li jipprovdi lill-awtoritajiet kompetenti fl-Istati Membri b'għodda sempliċi għat-tiftix tal-interlokuturi rilevanti fi Stati Membri oħra u sabiex jikkomunikaw magħhom malajr u b'mod iktar effiċjenti. It-talbiet għall-informazzjoni huma ttrattati fl-IMI stess, billi jintuża sett strutturat ta' mistoqsijiet u tweġibiet. Is-servizzi tat-traduzzjoni tal-Kummissjoni Ewropea diġà tttraduċew il-mistoqsijiet fil-lingwi uffiċjali kollha, biex b’hekk ipprovdew appoġġ lingwistiku affidabbli u legali. Barra minn hekk, l-IMI toffri sett ta' proċeduri trasparenti, li kien sar qbil dwarhom mill-Istati Membri kollha, dwar kif għandhom jiġu ttrattati t-talbiet. Għal deskrizzjoni iktar dettaljata ta' dan il-proġett ara r-Rapport ta' Progress li huwa mehmuż ma' din il-Green Paper. Fl-aħħar nett, l-għan tal- inizjattiva tal-Ġustizzja elettronika huwa li tassisti x-xogħol tal-awtoritajiet ġudizzjarji jew dawk li jipprattikaw il-liġi u li tiffaċilita liċ-ċittadini l-aċċess għal informazzjoni ġudizzjarja u legali. Gradwalment, minn meta tvarat f'Ġunju 2007, l-ambitu tagħha ġie estiż u kemm l-Istati Membri u kemm il-Kummissjoni Ewropea jagħtu prijorità għolja lill-implimentazzjoni tagħha. Wieħed mill-proġetti speċifiċi li għandu jħalli riżultati tanġibbli huwa l-portal Ewropew tal-Ġustizzja elettronika li hemm il-ħsieb li jiġi varat fuq l-internet hekk kif tibda s-sena l-ġdida. Ladarba dan jibda jiffunzjona, il-portal ikun il-punt ewlieni ta' aċċess għall-informazzjoni legali, istituzzjonijiet legali u amministrattivi, reġistri, databases u servizzi oħra fi ħdan il-qafas tal-proġett Ewropew dwar il-ġustizzja. Il-pjan ta' azzjoni Ewropew dwar il-Ġustizzja għall-2009-2013[28] jittratta l-kwistjoni tal-integrazzjoni tar-Reġistru Kummerċjali Ewropew fil-portal u jippreżenta l-hekk imsejjaħ approċċ gradwali. Fl-ewwel fażi, li fiha diġà tnieda l-portal tal-Ġustizzja elettronika, se tiddaħħal ħolqa għall-EBR. Fit-tieni fażi ta' perjodu ta' żmien medju għal twil, għandu jkun hemm riflessjoni dwar il-possibbiltà għal integrazzjoni parzjali tal-EBR fil-portal stess. Id-dettalji tat-tieni fażi jeħtieġu analiżi iktar profonda. Madankollu, l-Istati Membri qablu li t-tieni fażi għandha tinbena fuq ir-riżultati miksuba sa issa mill-EBR. 4. It-triq għall-ġejjieni L-alternattivi ppreżentati f'dan il-kapitlu jagħtu suġġerimenti dwar kif għandhom jiġu indirizzati l-kwistjonijiet spjegati hawn fuq. L-alternattivi jeħtieġu involviment u impenn differenti mill-Istati Membri. Il-Kummissjoni tistieden lill-partijiet interessati kollha sabiex iressqu l-kummenti li jista' jkollhom fuq il-kunsiderazzjonijiet li ġejjin. Kull waħda mill-possibbiltajiet jista' jkun li tkun teħtieġ li tiġi akkumpanjata minn proposti leġiżlattivi sabiex tistabbilixxi qafas legali ċar għall-kooperazzjoni. Madankollu, il-valur miżjud ta' proposti leġiżlattivi bħal dawn ikollu bżonn ikun ivvalutat permezz ta' valutazzjonijiet tal-impatt skont il-linji gwida dwar il-valutazzjoni tal-impatt tal-Kummissjoni[29]. 4.1. Aċċess għal informazzjoni – in-netwerk tar-reġistri kummerċjali Sabiex ikun iffaċilitat l-aċċess għall-informazzjoni dwar il-kumpaniji min-naħa għall-oħra tal-fruntieri, jeħtieġ li jkun hemm netwerk tar-reġistri kummerċjali li l-Istati Membri kollha jipparteċipaw fih. Filwaqt li huwa raġonevoli li wieħed jibni fuq ir-riżultati diġà miksuba mill-EBR, hekk kif hemm diġà 18-il Stat Membru jipparteċipa f'dak in-netwerk, il-fatt li tittejjeb l-effiċjenza permezz ta' mezzi regolatorji huwa diffiċli minħabba n-natura privata dominanti tal-kooperazzjoni. In-netwerk tar-reġistri kummerċjali jkollu biss il-valur reali miżjud jekk ikun ikopri r-reġistri tas-27 Stat Membru. Wieħed mill-modi possibbli sabiex ikun żgurat l-involviment f'netwerk għandu jkun li wieħed jiffissa rekwiżit sabiex ir-reġistri kummerċjali kollha tal-UE jkunu konnessi, possibbilment fl-Ewwel Direttiva dwar il-Liġi tal-Kumpaniji (68/151/KEE). Madankollu, l-Istati Membri għandhom ikunu jistgħu jiddeċiedu kif jitwaqqaf dan in-netwerk u liema huma t-termini u l-kundizzjonijiet tal-kooperazzjoni. Jista' jkun utli li tinħoloq bażi legali iktar soda għal xi karatteristiċi tan-netwerk, imma d-dettalji tal-kooperazzjoni għandhom jiġu deċiżi permezz ta' ftehim dwar it-tmexxija tan-netwerk elettroniku tar-reġistri kummerċjali ("ftehim ta' tmexxija"). Il-ftehim jista' jindirizza kwistjonijiet bħall-kundizzjonijiet biex jingħaqad in-netwerk inkluż ir-relazzjoni ma' Stati li mhumiex membri tal-UE, il-ħatra ta' korp sabiex jimmaniġġja n-netwerk, il-kwistjonijiet dwar ir-responsabbiltà, il-finanzjament, ir-riżoluzzjoni tat-tilwim, eċċ. Il-ftehim jista' jittratta wkoll il-kwistjonijiet tal-manutenzjoni tas-server ċentrali u jiżgura li jkun hemm aċċess għall-pubbliku fil-lingwi uffiċjali kollha tal-UE. Is-soluzzjoni kuntrattwali tippriżerva wkoll il-flessibbiltà tal-kooperazzjoni. L-Istati Membri għandu jkollhom il-possibbiltà li jiddeċiedu jibnu fuq ir-riżultati li diġà jeżistu tal-EBR jew isegwu triq oħra. Ir-reġistri kummeċjali li jipparteċipaw fin-netwerk għandhom jibqgħu liberi li jistabbilixxu l-politika tagħhom stess dwar l-ipprezzar. Madankollu, m'għandhomx jagħmlu diskriminazzjoni fil-prezzijiet tagħhom bejn l-utenti aħħarin. Għandu jkun żgurat ukoll li r-reġistri kummerċjali li jipparteċipaw fin-netwerk jirrispettaw is-sigurtà minima u l-istandards tal-protezzjoni tad-dejta, inkluż ir-regoli dwar il-protezzjoni tad-dejta tal-Komunità (95/46/KE) u d-dispożizzjonijiet nazzjonali rilevanti. L-informazzjoni kummerċjali li hija aċċessibbli permezz ta' netwerk estiż tar-reġistri tista' sservi ta' assi prezzjuż għall-portal tal-Ġustizzja elettronika li se jkun punt ewlieni ta' aċċess għall-informazzjoni u s-servizzi legali fl-UE. Strateġija komuni u d-dettalji tekniċi tar-relazzjoni bejn iż-żewġ entitajiet jeħtieġu jkunu iktar analizzati, b'mod partikolari għandu jiġi evitat li x-xogħol imwettaq min-netwerk tar-reġistri jew inkella mill-portal ma jkunx iddupplikat. Fi kwalunkwe każ, il-portal jista' jibbenefika mit-titjib tas-sors ewlieni tiegħu ta' informazzjoni kummerċjali. Indipendentament mill-użu ta' netwerk, hemm għażla wkoll li teħtieġ li r-reġistri kummerċjali kollha tal-UE jagħtu aċċess għal sett bażiku standardizzat ta' informazzjoni direttament permezz tal-Internet, pereżempju billi jipprovdu servizz dedikat u standardizzat tal-internet. Finalment, sabiex wieħed jiffaċilita iktar l-aċċess għal informazzjoni dwar il-kumpaniji, fil-perjodu ta' żmien itwal, wieħed jipprevedi li jkun hemm konnessjoni tan-netwerk ta' reġistri kummerċjali man-netwerk elettroniku mwaqqaf skont id-Direttiva dwar it-Trasparenza (2004/109/KE) dwar il-ħżin tal-informazzjoni regolata dwar il-kumpaniji kwotati. Din l-interkonnessjoni tista' twassal sabiex jinħoloq punt ta' aċċess wieħed għall-informazzjoni kollha finanzjarja u legali dwar l-emittenti li t-titoli tagħhom ikunu ammessi f'suq regolat u għalhekk tiżdied it-trasparenza fis-suq. Il-partijiet interessati huma mistiedna jressqu l-fehmiet tagħhom dwar - jekk netwerk imtejjeb tar-reġistri kummerċjali tal-Istati Membri huwiex neċessarju, - jekk id-dettalji ta' kooperazzjoni bħal din humiex deċiżi bis-saħħa ta' "ftehim ta' tmexxija" bejn ir-rappreżentanti tal-Istati Membri u r-reġistri kummerċjali, - jekk jarawx xi valur miżjud meta jagħmlu konnessjoni, fuq perjodu ta' żmien twil, tan-netwerk tar-reġistri kummerċjali man-netwerk elettroniku mwaqqaf skont id-Direttiva dwar it-Trasparenza dwar il-ħżin ta' informazzjoni regolata dwar il-kumpaniji kwotati. Jekk il-miżuri meqjusa hawn fuq mhumiex iġġudikati bħala xieraq, il-partijiet interessati huma mistiedna jispjegaw il-benefiċċji ta' soluzzjoni alternattiva jew, kif jista' jkun il-każ, billi jħallu s-sitwazzjoni kif inhi. Barra minn hekk, il-partijiet interessati huma mistiedna jipprovdu evidenza tal-impatti potenzjali fit-termini ta' kosti u benefiċċji, inkluż is-simplifikazzjoni u t-taffija tal-piż amministrattiv, tal-għażliet imsemmijin hawn fuq jew tas-soluzzjonijiet alternattivi proposti. 4.2. Kooperazzjoni tar-reġistri kummerċjali fil-fużjonijiet u t-trasferimenti tas-sede f'livell transkonfinali Hemm żewġ għażliet essenzjali li jiffaċilitaw il-komunikazzjoni bejn ir-reġistri kummerċjali fil-proċeduri bħalma huma l-fużjonijiet u t-trasferimenti tas-sede f'livell transkonfinali. L-ewwel għażla hija li jintużaw ir-riżultati li joħorġu mill-proġett BRITE u li tinħatar jew titwaqqaf entità li l-missjoni tagħha tkun li tmantni s-servizzi meħtieġa estiżi għall-Istati Membri kollha. It-tieni għażla hija li tintuża s-Sistema ta' Informazzjoni tas-Suq Intern (IMI) li hija diġà mħaddma u għandha l-ħila li testendi għal żoni ġodda tal-leġiżlazzjoni tal-Komunità fis-snin li ġejjin. - Għażla 1 – L-użu tar-riżultati li joħorġu mill-proġett BRITE Sabiex jinħoloq servizz ta' appoġġ effiċjenti għad-direttivi dwar il-liġi tal-kumpaniji, huwa indispensabbli li wieħed isib soluzzjoni li tista' tiġi implimentata fl-Istati Membri kollha. Is-soluzzjonijiet żviluppati fil-proġett BRITE huma mmirati lejn il-kooperazzjoni tar-reġistri kummerċjali u jiżguraw livell għoli ta' interoperabbiltà. Madankollu, il-membri tal-konsorzju BRITE għandhom id-drittijiet tas-soluzzjonijiet teknoloġiċi. Għalhekk, l-użu ta' dawn it-teknoloġiji jista' jsir biss fuq bażi kuntrattwali. Bħalissa, 18-il Stat Membru huwa involut f'kooperazzjoni fil-kuntest tal-EBR u sitta biss (ħames Stati Membri[30] u n-Norveġja) oriġinarjament ipparteċipaw fil-proġett BRITE u fis-sotto-proġetti, il-Latvja, il-Ġermanja (it-Tramuntana tar-Rheine-Westphalia) u l-FYROM se jingħaqdu iktar tard. Il-ħolqien ta' netwerk tar-reġistri kummerċjali kif imsemmi hawn fuq aktarx jikkontribwixxi għall-implimentazzjoni tar-riżultati tal-proġett BRITE li jista' min-naħa l-oħra jieħu ħafna ħin. Fir-rigward tal-ispejjeż ta' din l-għażla, minħabba li l-użu tas-servizzi rilevanti jibqa' volontarju, l-ispejjeż li wieħed jingħaqad u jieħu sehem fil-kooperazzjoni jiddependu mill-ftehim tal-partijiet. - Għażla 2 - Is-Sistema ta' Informazzjoni tas-Suq Intern (IMI). Bħalissa, l-IMI tintuża minn iktar minn 1 600 awtorità kompetenti f'27 Stat Membru u tliet pajjiżi taż-ŻEE sabiex jiskambjaw l-informazzjoni skont id-Direttiva dwar il-Kwalifiki Professjonali (2005/36/KE) u, bħala proġett pilota, id-Direttiva dwar is-Servizzi (2006/123/KE). Il-vantaġġ tal-IMI jinsab fil-qafas li jista' jerġà jintuża għall-kooperazzjoni amministrattiva li toffri din is-sistema. Bid-database tal-awtorità kompetenti, l-appoġġ tal-lingwa u l-ħila li tappoġġa l-ħolqien ta' settijiet strutturati ta' mistoqsijiet u tweġibiet, tista' potenzjalment tappoġġa l-implimentazzjoni ta' kwalunkwe parti mil-leġiżlazzjoni dwar is-Suq Intern. Skont din, awtorità għandha bżonn tuża biss sistema waħda u li tkun irreġistrata fis-sistema darba biss. Jiddependi mill-qasam ta' kompetenza, jista' jkollha aċċess għal qasam leġiżlattiv wieħed jew iktar appoġġat fl-IMI. L-IMI mhijiex żviluppata speċifikament għall-finijiet ta' komunikazzjoni bejn ir-reġistri kummerċjali. Madankollu s-sett ta' proċeduri (il-fluss tax-xogħol) għan-notifiki fil-kuntest tad-direttivi dwar il-liġi tal-kumpaniji se jkun l-istess bħal dik li qiegħed jintuża bħalissa għat-talbiet għal informazzjoni b'rabta mal-kwalifiki u s-servizzi professjonali. L-użu tal-IMI ma jitlobx li jkun hemm investiment sinifikanti mill-Istati Membri għajr li dawn jaħtru r-reġistri kummerċjali kompetenti tagħhom u l-persuni li għandhom id-drittijiet ta' aċċess għall-IMI. Il-kwistjoni tal-iżvelar mill-fergħat għandha tiġi eżaminata separatament mill-fużjonijiet u t-trasferimenti tas-sede f'livell trasnkonfinali. Fil-każ tal-fużjonijiet u t-trasferimenti tas-sede f'livell transkonfinali, il-ħtieġa għall-kooperazzjoni bejn ir-reġistri hija limitata għal ċerti passi fil-proċedura li huma definiti sew. Madankollu, fil-każ ta' fergħa barranija kwalunkwe diskrepanza bejn id-dejta li tinsab fir-reġistru kummerċjali tal-kumpanija u dik relatata mal-fergħa barranija għandha tkun ikkontrollata regolari u awtomatikament. Dan jitlob li jkun hemm konnessjoni permanenti u eżami komparattiv awtomatiku tal-kontenut taż-żewġ reġistri. - Taħlita tal-għażla 1 u l-għażla 2 Fir-rigward tal-kooperazzjoni tar-reġistri kummerċjali fil-każijiet ta' fużjonijiet u trasferimenti tas-sede f'livell transkonfinali, it-teknoloġiji żviluppati fil-kuntest tal-proġett BRITE huma mmirati speċifikament lejn il-kooperazzjoni tar-reġistri kummerċjali. Jekk in-netwerk tar-reġistri kummerċjali jkollu bażi legali u kuntrattwali iktar soda, l-użu tat-teknoloġija, it-termini u l-kundizzjonijiet tal-kooperazzjoni msejsa fuq il-proġett BRITE jistgħu jkunu determinati wkoll mill-Istati Membri parteċipanti. Madankollu, hemm vantaġġ ċar tal-IMI meta din titqabbel mal-forma l-oħra ta' kooperazzjoni minħabba li l-Istati Membri kollha tal-UE diġà jieħdu sehem fis-sistema. Din il-kooperazzjoni tkopri kull Stat Membru u tista' tkun pass loġiku 'l quddiem sabiex tkun estiża għall-firxa usa' ta' proċeduri. L-użu tal-IMI għandha titqies, anke bħala soluzzjoni transnazzjonali, sabiex tiffaċilita l-fużjonjiet u t-trasferimenti tas-sede f'livell transkonfinali, b'mod partikolari jiddependi mir-ritmu tal-espansjoni tan-netwerk u tas-serivizzi msejsa fuq il-proġett BRITE. In-nuqqas ta' notifika awtomatika, madankollu, jista' jidher bħala żvantaġġ tas-Sistema ta' Informazzjoni tas-Suq Intern f'xi proċeduri transkonfinali. Filwaqt li jidher xieraq u prattiku li tiġi ttrażmessa informazzjoni dwar fużjonjiet u trasferimenti tas-sede f'livell transkonfinali, ma tantx hu faċli li din tintuża sabiex tissostitwixxi eżami awtomatiku tal-istatus ta' kumpanija u tal-fergħa barranija tagħha li titlob kontroll regolari ta' kwantità kbira ta' dejta. Barra minn hekk, differenti mid-Direttiva għall-merġers transkonfinali (2005/56/KE) u r-Regolamenti dwar is-SE (2001/2157) u s-SCE (2003/1435), il-Ħdax-il Direttiva dwar il-liġi tal-Kumpaniji (89/666/KEE) ma tistipulax rekwiżit legali għar-reġistri kummerċjali kollha li huma rilevanti. Konsegwentament, jidher neċessarju li tiġi stabbilita bażi legali għal kooperazzjoni bħal din fir-rigward tal-fergħat barranin. Bħala konklużjoni, l-IMI tidher li tipprovdi mezz vijabbli sabiex tiffaċilita b'mod temporanju jew saħansitra permanenti l-komunikazzjoni tar-reġistri kummerċjali fl-Istati Membri differenti. Madankollu, mhijiex imfassla għat-trażmissjoni awtomatika tad-dejta li tkun tinħtieġ għall-infurzar tal-Ħdax-il Direttiva dwar il-Liġi tal-Kumpaniji (89/666/KEE). Il-partijiet interessati huma mistiedna jressqu l-fehmiet tagħhom dwar - liema soluzzjoni jew taħlita ta' dawk is-soluzzjonijiet huma favur li tkun stabbilita komunikazzjoni bejn ir-reġistri kummerċjali fil-każijiet ta' fużjonijiet u trasferimenti tas-sede f'livell transkonfinali, - jekk jappoġġawx is-soluzzjoni proposta dwar l-iżvelar ta' inforamzzjoni dwar il-fergħat, Jekk xi miżura meqjsua hawn fuq mhijiex iġġudikata kif xieraq, il-partijiet interessati huma mistiedna jispjegaw il-benefiċċji ta' soluzzjoni alternattiva jew, kif jista' jkun il-każ, iħallu s-sitwazzjoni kif inhi. Barra minn hekk, il-partijiet interessati huma mistiedna jipprovdu evidenza tal-impatti potenzjali fit-termini ta' kosti u benefiċċji, inkluż is-simplifikazzjoni u t-taffija tal-piż amministrattiv, tal-għażliet imsemmijin hawn fuq jew tas-soluzzjonijiet alternattivi proposti. 5. Passi li jmiss L-Istati Membri, il-Parlament Ewropew, il-Kumitat Ekonomiku u Soċjali Ewropew u l-partijiet interessati l-oħra huma mistiedna jressqu l-fehmiet tagħhom dwar suġġerimenti li jinsabu f'din il-Green Paper bil-għan li jistabbilixxu kunsens wiesa' dwar il-miżuri li jistgħu jiġu previsti. Il-kontribuzzjonijiet jibqgħu jintlaqgħu sal-31 ta' Jannar 2010. Fis-segwitu ta' din il-Green Paper u abbażi tar-reazzjonijiet li jaslu, il-Kummissjoni se tieħu deċiżjoni dwar il-passi li jmiss. Il-kontribuzzjonijiet se jiġu ppubblikati fuq l-internet. Huwa importanti li tinqara l-istqarrija speċifika dwar il-privatezza li hija mehmuża ma' din il-Green Paper għal informazzjoni dwar kif id-dejta personali u l-kontribuzzjoni tiegħek se jiġu trattati.[pic][pic][pic] [1] Komunikazzjoni għall-Kunsill Ewropew tar-rebbiegħa, Nixprunaw l-irkupru Ewropew - COM(2009)114. [2] It-terminu "reġistri kummerċjali" użat fil-Green Paper ikopri r-reġistri kollha ċentrali, kummerċjali u dwar il-kumpaniji fis-sens tal-Artikolu 3 tal-Ewwel Direttiva dwar il-Liġi tal-Kumpaniji (68/151/KEE). [3] Id-Direttiva Nru 68/151/KEE tad-9 ta' Marzu 1968 dwar il-koordinazzjoni ta' salvagwardji li, għall-protezzjoni tal-interessi tal-membri u oħrajn, huma meħtieġa mill-Istati Membri tal-kumpanniji fis-sens tat-tieni paragrafu tal-Artikolu 58 tat-Trattat, bl-iskop li jagħmlu dawn is-salvagwardji ekwivalenti madwar il-Komunità kollha (ĠU L 65, 14.3.1968, p. 8); l-aħħar emendata permezz tad-Direttiva 2003/58/KE tal-Parlament Ewropew u tal-Kunsill tal-15 ta' Lulju 2003 (ĠU L 221, 4.9.2003, p. 13). [4] Id-Direttiva 2003/58/KE tal-Parlament Ewropew u tal-Kunsill tal-15 ta' Lulju 2003 li temenda d-Direttiva tal-Kunsill 68/151/KEE, rigward ir-rekwiżiti ta' żvelar fir-rigward ta' ċerti tipi ta' kumpaniji (ĠU L 221, 4.9.2003, p. 13). [5] Il-każijiet Centros (C-212/97) , Überseering (C-208/00) , Inspire Art (C-167/01). [6] Il-Ħdax-il Direttiva tal-Kunsill Nru 89/666/KEE tal-21 ta’ Diċembru 1989 dwar il-ħtiġiet [rekwiżiti] tal-iżvelar rigward il-friegħi miftuħa fi Stat Membru minn ċerti tipi ta’ kumpanniji rregolati bil-liġijiet ta’ Stat ieħor (ĠU L 395, 30.12.1989, p. 36) tipprovdi soluzzjoni parzjali billi titlob lill-kumpaniji jipprovdu sett minimu ta' informazzjoni fil-lingwa tal-pajjiż fejn ikunu rreġistraw il-fergħa tagħhom. [7] Opinjoni tal-Grupp ta' Livell Għoli ta' Partijiet Interessati Indipendenti dwar l-Ostakli Amministrattivi ("il-Grupp Stoiber") dwar iż-żona ta' prijorità tal-liġi tal-kumpaniji / kontijiet annwali, l-10 ta' Lulju 2008, § 22,http://ec.europa.eu/enterprise/admin-burdens-reduction/docs/080710_hlg_op_comp_law_final.pdf. [8] Id-Direttiva 2005/56/KE tal-Parlament Ewropew u tal-Kunsill tas-26 ta’ Ottubru 2005 dwar żwiġijiet transkonfinali ta’ kumpaniji ta’ responsabbiltà limitata (ĠU L310, 25.11.2005, p. 1). [9] Ir-Regolament tal-Kunsill (KE) Nru 2001/2157 tat-8 ta' Ottubru 2001 dwar l-Istatut għal kumpanija Ewropea (SE) (ĠU L 294, tal-10.11.2001, p. 1). [10] Ir-Regolament tal-Kunsill (KE) Nru 2003/1435 tat-18 ta' Awwissu 2003 dwar l-Istatut għal Soċjetà Kooperattiva Ewropea (SCE) (ĠU L 207, 18.08.2003, p. 1). [11] Pereżempju, fi trasferiment transkonfinali tas-sede ta' SE, komunikazzjoni diretta bejn ir-reġistri tqassar il-perjodu transnazzjonali li matulu l-kumpanija tkun irreġistrata f'għall-anqas żewġ Stati Membri. [12] Proposta għal Regolament tal-Kunsill dwar l-Istatut tal-kumpanija privata Ewropea (SPE), COM(2008) 396 finali. [13] Id-Direttiva Nru 2004/109/KE tal-Parlament Ewropew u tal-Kunsill tal-15 ta' Diċembru 2004 dwar l-armonizzazzjoni tar-rekwiżiti ta' trasparenza f'dak li għandu x'jaqsam ma' informazzjoni dwar emittenti li t-titoli tagħhom huma ammessi għall-kummerċ f'suq regolat u li temenda d-Direttiva Nru 2001/34/KE, (ĠU L 390, 31.12.2004, p. 38). [14] Ir-Rakkomandazzjoni tal-Kummissjoni tal-11 ta’ Ottubru 2007 dwar in-netwerk elettroniku ta’ mekkaniżmi maħtura uffiċjalment għall-ħażna ċentrali ta’ informazzjoni regolata msemmija fid-Direttiva 2004/109/KE tal-Parlament Ewropew u tal-Kunsill (2007/657/KE) (ĠU L 267 12.10.2007). [15] Ir-Regolament tal-Kunsill (KE) Nru 1346/2000 tad-29 ta' Mejju 2000 dwar il-proċeduri tal-falliment (ĠU L 160, 30.6.2000, p.1). [16] http://www.ebr.org. [17] L-Awstrija, il-Belġju, id-Danimarka, l-Estonja, il-Finlandja, Franza il-Ġermanja, il-Greċja, l-Irlanda, l-Italja, il-Latvja, il-Lussemburgu, l-Olanda, is-Slovenja, l-Iżvezja, Spanja, ir-Renju Unit. [18] Guernsey, Jersey, l-ex-Repubblika Jugoslava tal-Maċedonja, in-Norveġja, is-Serbja, l-Ukraina. [19] Il-Litwanja u Guernsey għadhom kif issieħbu madankollu għadhom ma ġewx integrati fin-netwerk. [20] Id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' data personali u dwar il-moviment ħieles ta' dik id-data, (ĠU L 281, 23.11.1995 p. 31). [21] Ir-Regolament tal-Kunsill (KEE) Nru 2137/85 tal-25 ta' Lulju 1985 dwar il-Gruppi Ewropej b'Interess Ekonomiku (GEIE) (ĠU L 199, 31.7.1985, p. 1) . Il-GEIE huwa korp legali li l-għan tiegħu hu li jiffaċilita jew jiżviluppa l-attivitajiet ekonomiċi tal-membri tiegħu u li jtejjeb jew iżid ir-riżultati ta' dawk l-attivitajiet. L-iskop tiegħu mhuwiex li jżid il-qligħ għalih innifsu. L-attività tiegħu għandha jkollha x'taqsam mal-attivitajit ekonomiċi tal-membri tiegħu u ma għandhomx ikunu iktar milli anċillari għal dawn l-attivitajiet (l-Artikolu 3). [22] http://www.briteproject.eu Għal deskrizzjoni iktar dettaljata ta' dan il-proġett ara r-Rapport ta' Progress li huwa mehmuż ma' din il-Green Paper. [23] L-Uffiċċju Żvediż tar-Reġistrazzjoni tal-Kumpaniji se jospita konferenza f'Novembru 2009 dwar "Il-Qsim Transkonfinali tal-Informazzjoni dwar il-Kummerċ". L-għan tal-konferenza hu li jitkompla x-xogħol li diġà qiegħed isir dwar l-EBR, imma wkoll li jiġu żviluppati r-riżultati tal-proġett BRITE. Għal iktar dettalji: http://www.trippus.se/eventus/eventus_cat.asp?EventusCat_ID=10113&Lang=eng&c=. [24] Wieħed għandu jagħti kas ukoll tal-portal L-Ewropa Tiegħek – Opportunità kummerċjali għalik, minħabba li jipprovdi punt wieħed ta' aċċess fil-livell ta' UE għall-informazzjoni u s-servizzi pprovduti mill-amministrazzjonijiet pubbliċi bħala appoġġ għan-negozji. Dan il-portal huwa pprovdut b'mod konġunt mill-Kummissjoni Ewropea u awtoritajiet nazzjonali. http://ec.europa.eu/youreurope/business/index_mt.htm. [25] Id-Direttiva 2005/36/KE tal-Parlament Ewropew u tal-Kunsill tas-7 ta' Settembru 2005 dwar ir-rikonoxximent ta' kwalifiki professjonali, (ĠU L 255, 30.9.2005, p. 22). [26] Direttiva 2006/123/KE tal-Parlament Ewropew u tal-Kunsill tat-12 ta' Diċemrbu 2006 dwar is-servizzi fis-suq intern (ĠU L 376, 27.12.2006, p. 36). [27] Bħalissa, l-appoġġ tad-Direttiva dwar is-Servizzi tinsab f'fażi pilota. [28] Il-Pjan ta' Azzjoni Multiannwali tal-Ġustizzja elettronika Ewropea maħruġ mill-Kunsill għas-snin 2009-2013 (2009/C 75/01). Għal deskrizzjoni iktar dettaljata ta' dan il-proġett ara r-Rapport ta' Progress mehmuż ma' din il-Green Paper. [29] SEC(2009) 92. [30] L-Iżvezja, l-Irlanda, Spanja, l-Italja, id-Danimarka.